FI Euroopan unionin virallinen lehti C 307/11

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2011/C 307/10

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”ABENSBERGER SPARGEL”/”ABENSBERGER QUALITÄTSSPARGEL”

EY-N:o: DE-PGI-0005-0852-26.01.2011

SMM ( X ) SAN ( )

1. Nimi:

”Abensberger Spargel”/”Abensberger Qualitätsspargel”

2. Jäsenvaltio tai kolmas maa:

Saksa

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.6.: Vihannekset

3.2 Kuvaus 1 kohdassa nimetystä tuotteesta:

Parsa (Asparagus officinalis) kuuluu liljakasveihin. Parsa on monivuotinen kasvi, jonka syötävä osa eli versot myydään kuorittuina tai kuorimattomina. Abensberger Spargelia tuotetaan hyvän maatalouskäytännön sääntöjä noudattaen.

Abensberger Spargeliin sovelletaan UNECE-standardia FFV04 (Asparagus), lukuun ottamatta niitä parsaeriä, jotka tuottaja myy kuluttajille suoraan. Tätä standardia sovelletaan kuitenkin myös sellaisen valkoiseen ja violettiin parsaan, joka on läpimitaltaan vähintään 5 mm. Lisäksi parsan osia voidaan myydä paloina.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Abensberger Spargelin tuotannon on viljelystä sadonkorjuuseen tapahduttava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

Korjuun jälkeen parsa jäähdytetään nopeasti, jotta laatu säilyy. Varret leikataan pituussuunnassa ja lajitellaan. Tämän jälkeen varret varastoidaan 1–2 celsiusasteessa paikassa, jossa on korkea ilmankosteus. Niitä ei saa varastoida vedessä. Tuottaja ei saa katkaista kylmäketjua. Käsittely-, jäähdytys- ja mahdollisten myyntitilojen on oltava hygieniavaatimusten mukaiset.

3.7 Merkintöjä koskevat erityiset säännöt:

Myytäväksi tarkoitettuun Abensberger Qualitätsspargeliin on kiinnitettävä seuraava logo:

4. Maantieteellisen alueen tarkka rajaus:

Maantieteellinen alue kattaa erityisesti ”hiekkavyön” (Sandgürtel), joka sijaitsee Siegenburgin, Neustadt an der Donaun, Abensbergin ja Langquaidin välissä Kelheimin piirikunnassa.

5. Yhteys maantieteelliseen alueeseen:

5.1 Maantieteellisen alueen erityisyys:

Maximilian Georg Kroissin laatimasta kuvauksesta karmeliittasääntökunnan taloudellisesta toiminnasta ilmenee, että parsaa viljeltiin Abensbergissä todennäköisesti jo vuonna 1730. Kuvauksessa mainitaan myös, että historioitsija nimeltä Angrüner on väärässä olettaessaan, että parsaa ei viljelty Abensbergissä ennen vuotta 1900. Kroiss korostaa myös, että Abensberg on vielä nykyäänkin kuuluisa parsastaan.

Abensbergin alue eli ”hiekkavyö” (Sandgürtel), joka sijaitsee Siegenburgin, Neustadt an der Donaun, Abensbergin ja Langquaidin välissä, on maaperä- ja ilmasto-olosuhteiltaan erinomaista parsanviljelyaluetta: keskimääräinen vuosittainen lämpötila on 9,8 celsiusastetta ja keskimääräinen vuosittainen sademäärä 703 mm. Alueen maaperä on Baijerin maaperäkartaston mukaan pääosin hiekkamaata.

Abensbergin alueella (312 hehtaaria) toimii 67 parsantuottajaa (tiedot vuodelta 2007). Abensbergin alue on yksi Baijerin tärkeimmistä parsanviljelyalueista. Lisäksi alueen viljelijät kehittävät ja parantavat viljelytekniikoitaan jatkuvasti.

5.2 Tuotteen erityisyys:

Abensberger Spargelilla on kuluttajien keskuudessa erittäin hyvä maine, ja parsa-asiantuntijat pitävät sitä erityisenä herkkuna. Abensberger Spargel on perinteinen baijerilainen erikoisuus, joka on myös sisällytetty Baijerin maatalousministeriön ylläpitämään perinneruokien internet-tietokantaan (http://www.food-from-bavaria.de). Abensberger Spargelia on myyty kymmenen vuoden ajan myös kollektiivisella tavaramerkillä ”Abensberger Qualitäts-Sparge”. Tämän kollektiivisen tavaramerkin myöntäminen edellyttää, että tuote on korkealaatuinen.

Kuluttajat ovat valmiita maksamaan korkeasta laadusta: Abensberger Spargelin hintataso onkin tunnetun Schrobenhausener Spargel -parsan hintatasoa korkeampi.

Abensberger Spargel on niin tunnettu tuote, että siitä on tehty jopa keittokirja. Lisäksi joka vuosi valitaan parsakuningatar, joka edistää Abensberger Spargelin myyntiä. Vuonna 2007 Abensbergissä juhlittiin parsanviljelyn 75:ttä juhlavuotta.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Abensberger Spargelin korkea laatu ja erittäin hyvä maine kuluttajien keskuudessa perustuu pääasiassa sen viljelyalueen maaperäolosuhteisiin ja alueen viljelijöiden taitotietoon.

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

Markenblatt nro 19, 14 päivänä toukokuuta 2010, osa 7a-aa, s. 8178

http://www.register.dpma.de/DPMAregister/geo/detail.pdfdownload/13351

(1) EUVL L 93, 31.3.2006, s. 12.